’n Kunstenaar se voorstelling van die InSight-landingstuig.
InSight is ’n robotlandingstuig wat ontwerp is om die binnekant van die planeet Mars te bestudeer. Dit is op 5 Mei 2018 gelanseer en het op 26 November 2018 op Mars geland ná ’n reis van 485 miljoen km. Dit sal ’n seismometer en ’n hittesondeerder gebruik om proefnemings uit te voer. Dit sal ook ’n reeks radio-eksperimente doen ter aanvulling van studies oor Mars se interne struktuur en rotasie.
Die sending word deur die Jet Propulsion Laboratory vir Nasa hanteer.
InSight se naam staan vir Interior Exploration using Seismic Investigations, Geodesy and Heat Transport. Dit sal skuddings op Mars meet met die seismometer, bekend as SEIS (Seismic Experiment for Interior Structure), asook hitteverplasing om die planeet se vroeë geologiese evolusie te bestudeer. InSight sal diep onder die oppervlak soek na vingerafdrukke van prosesse wat verantwoordelik was vir die vorming van die aardplaneet. Dit kan nuwe lig werp op al die Sonnestelsel se aardplanete – Mercurius, Venus, Aarde en Mars – en Aarde se Maan.
Die tuig sou aanvanklik in Maart 2016 gelanseer word. Ná ’n tegniese probleem met die SEIS-instrument voor die lanseringsdatum het Nasa-amptenare besluit om die lansering tot in Mei 2018 uit te stel en is InSight vir eers gestoor. Die seismometer is in dié tyd herstel, maar dit het die uiteindelike koste van $675 miljoen tot $830 miljoen opgestoot.
Vroeëre Marssendings het slegs die geskiedenis van die planeet se oppervlak ondersoek. Die valleie, vulkane, rotse en bodem is bestudeer, maar nie die vroeë evolusie nie – en dié is net diep onder die oppervlak te vinde.
Omdat Mars geologies minder aktief was (daar is byvoorbeeld geen plaattektoniek nie) het sy geskiedenis noukeuriger bewaar gebly in die kern, mantel en kors. Deur die grootte, dikte, digtheid en algemene struktuur daarvan te meet, asook die hoeveelheid hitte wat uit die middel van die planeet straal, word gehoop om ’n insig te kry in die evolusieprosesse van al die aardplanete wat om die Son wentel.
Mars is ideaal wat betref ondersoeke na planeetvorming omdat hy groot genoeg is om inwendige opwarming en differensiasieprosesse (die skeiding van die kors, mantel en kern) te ondergaan het, nes die ander aardplanete. Hy is egter ook klein genoeg om die handtekening van hierdie prosesse in die volgende 4 miljard jaar te bewaar het.
InSight bevat die volgende wetenskaplike instrumente: die seismologiese instrument, SEIS, vir die bepaling van die planeet se inwendige struktuur, ’n sondeerder om warmtestrome te meet en ’n instrument vir die meet van diverse fisiese parameters (HP3). Daar is ook ’n instrument wat data van die tuig af sal gebruik vir ’n baie noukeurige meting van Mars se rotasie.
↑ Chang, Kenneth (30 April 2018). "Mars InSight: NASA's Journey Into the Red Planet's Deepest Mysteries". The New York Times. Besoek op 30 April 2018.
↑ 2,0 2,1 Vastag, Brian (20 Augustus 2012). "NASA will send robot drill to Mars in 2016". The Washington Post.
↑ “NASA, ULA Launch Mission to Study How Mars Was Made”. 5 Mei 2018. URL besoek op 5 Mei 2018.
↑ Chang, Kenneth (26 November 2018). "NASA's Mars InSight Landing: Back to the Red Planet Once Again - The NASA spacecraft will arrive at the red planet today and attempt to reach its surface in one piece.". The New York Times. Besoek op 26 November 2018.
↑ Chang, Kenneth (5 Mei 2018). "NASA's InSight Launches for Six-Month Journey to Mars". The New York Times. Besoek op 5 Mei 2018.
↑ “About InSight's Launch”. NASA. URL besoek op 8 Februarie 2018.
↑ “What are InSight's Science Tools?”. NASA. URL besoek op 8 Februarie 2018.
↑ “InSight Mission Overview”. NASA: 2012. URL besoek op 26 November 2018.
↑ David, Leonard (14 November 2017). "NASA's Next Mars Lander Zooms toward Launch". Scientific American. Geargiveer vanaf die oorspronklike op 14 November 2017.
↑ Clark, Stephen (9 Maart 2016). "InSight Mars lander escapes cancellation, aims for 2018 launch". Spaceflight Now. Besoek op 9 Maart 2016.
↑ “NASA Approves 2018 Launch of Mars InSight Mission”. NASA: 2 September 2016. URL besoek op 8 Januarie 2018.
Ontsluit van "https://af.wikipedia.org/w/index.php?title=InSight&oldid=1861627"
Die bladsy is laas op 27 November 2018 om 13:56 bygewerk.